卦名寄芸叟
作者：孔平仲
朝代：宋

paragraphs: 小豐猶可喜，况此大有年。
流庸已歸妹，獄訟久蕭然。
明聖臨六合，吁俞萃羣賢。
乾坤協氣滿，井邑歡聲連。
張公性謙靜，玉節鎮湘壖。
茇舍富暇豫，鈴齋恒晝眠。
萬家人喜悅，鄰壤蒙安全。
譬如泰山雲，益此涸轍泉。
我鄙無所解，昔隨公得仙。
超升已連帥，羈旅今華顛。
屬郡損末理，郵筒賁新篇。
坎坎我鼓腹，咸韶媿朱弦。
暌乖每自念，姤遇兩何緣。
野色小過雨，秋聲漸號蟬。
園林凄剝落，樓觀蔚騰騫。
曳履烟景外，支頤嵐翠前。
嘗聞東晉士，多聞遠師禪。
盛世非否塞，微生自屯邅。
廬岳决遯去，老夫無妄言。
迹同人間世，心鍊鼎中鉛。
流俗若飛蠱，困途多墮鳶。
相需緱嶺上，一比洪崖肩。